section_heading: Gitare i oprema
paragraph_text: S Yardbirdsima je u početku mijenjao razne modele da bi sredinom 1965.g. postao ekskluzivni Gibson izvođač nakon što je u jednom londonskom music-shopu nabavio rabljeni Gibson Les Paul Sunburst Standard koji mu je kasnije ukraden. S grupama Cream i Blind Faith koristi gitare Gibson Firebird, Gibson-ES335 i Gibson SG. Dvije nazanimljivije i najznačajnije gitare koje je Clapton koristio prije odlaska u solo vode, zasigurno su već prije spomenuti Gibson 1960 Les Paul Standard nazvan "Beano burst" te Gibson SG Standard nazvan "Fool SG". Clapton je koristio "Beano" Les Paul na albumu grupe John Mayall and the Bluesbreakers "Blues Breakers with Eric Clapton" (album poznat i pod imenom "Beano album" zbog toga što Clapton na slici albuma drži strip imena "Beano"). Od tuda dolazi i naziv "Beano" Les Paul. Možda još zanimljivija gitara je SG Standard poznatija kao "Fool SG" ili "Fool Guitar". Clapton počinje koristiti "Fool SG" nakon što mu je 1966.g. ukraden "Beano" Les Paul. "Fool SG" je Gibson SG Standard iz 1964, zanimljiva zbog specifičnog psihodeličnog crteža na tijelu gitare. Crtež je napravio nizozemski grafički studio "The Fool", pa od tuda vjerojatno i naziv gitare. Ovo je gitara koju Clapton najčešće koristi u periodu od 1966. do studenoga 1968. Mnogi vjeruju da mu je gitaru poklonio George Harrison koji ju je svirao na pjesmi "Daytripper" od Beatlesa.